Rafmagn fór af tíu sveitabæjum í Fitjardal á Norðurlandi þegar rafmagnsstaur með háspennulínu brann og féll til jarðar snemma í morgun. Línan lá þvert yfir þjóðveg eitt milli Miðfjarðar og Víðidals. Lögreglan stýrði umferð um hjáleið á meðan viðgerðir stóðu yfir. Þeim er nú lokið.
Þjóðvegur eitt milli Miðfjarðar og Víðidals var lokaður um tíma í morgun vegna þess að háspennulína lá yfir veginn. Meðan á viðgerð stóð var allri umferð beint um hjáleið um Síðuveg og Vatnsnesveg. Viðgerðarflokkur frá Rarik kom á staðinn um hálfníu í morgun. Þórir Ólafur Halldórsson er á svæðisvakt Rarik á Norðurlandi.
Þarna virðist hafa orðið einhver bilun í einangrara þannig að það leiðir þarna niður í staurinn sem veldur því að staurinn brennur og við það dettur línan niður og svo brennur staurinn áfram og fellur niður á veginn. En við það fer út næsta öryggi við þjóðveginn þannig að línan verður strax straumlaus. Síðan þegar okkar menn koma á staðinn fara þeir strax í að aftengja línuna og koma umferð á aftur.
Viðgerð lauk nú á tólfta tímanum. Rafmagnið er komið á og leiðin um veginn orðin greið.
Rafmagn fór af tíu sveitabæjum í Fitjardal á Norðurlandi þegar rafmagnsstaur með háspennulínu brann og féll til jarðar. Staurinn þveraði þjóðveg eitt milli Miðfjarðar og Víðidals og olli truflunum á samgöngum. 